M. Číž, podpredseda NR SR: (2009-04-15):
Teraz trošku zmeníme tému, vážené kolegyne, kolegovia, budeme pokračovať prvým čítaním o vládnom návrhu zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov a o zmene a doplnení niektorých zákonov , parlamentná tlač 1013, návrh na pridelenie výborom v rozhodnutí predsedu č. 1038. Slovo má pán podpredseda vlády a minister spravodlivosti Slovenskej republiky Štefan Harabin a uvedie tento vládny návrh zákona. Máte slovo, pán minister. Š. Harabin, podpredseda vlády a minister spravodlivosti SR: Ďakujem za slovo, pán podpredseda Národnej rady Slovenskej republiky. Vážené dámy, vážení páni poslanci, na rokovanie Národnej rady sa predkladá vládny návrh zákona, ktorým sa mení a dopĺňa Notársky poriadok, zákon o advokácii a katastrálny zákon. Ide o kompromisný návrh medzi Ministerstvom spravodlivosti Slovenskej republiky a Úradom geodézie, kartografie a katastra Slovenskej republiky. Do pôvodného návrhu sa totiž premieta aj návrh spomínaného úradu na elektronizáciu katastra. Problematiku prevodov nehnuteľností ministerstvo spravodlivosti rieši druhýkrát a tentoraz už kompromisným návrhom bez povinnej notárskej  zápisnice. Ministerstvo spravodlivosti nepovažuje za šťastný súčasný systém a postupnými krokmi sa snaží ho vylepšiť. Ministerstvo spravodlivosti spolupracuje aj s rakúskym ministerstvom spravodlivosti najmä v súvislosti s oboznamovaním sa s rakúskou pozemkovou knihou tzv. grumbuchom. Je výhodné, že aj na našom území platila rovnaká pozemková kniha, teda aj historické hľadisko je v prospech našich zámerov. Nepôjde však o nejaké rozloženie katastrov, práve naopak, katastre budú predstavovať základ nového systému evidencie nehnuteľností, ibaže na princípe tribunálov a s posilnením nezávislosti pri rozhodovaní. Predkladaný návrh zákona považujem za dôležitý aj v súvislosti s prebiehajúcou finančnou krízou. Občania, ktorí prišli o prácu, môžu doplatiť pri pôžičkách stratou bytu alebo domu. Úradník na správe katastra v písomnom konaní nie je v kontakte s účastníkmi zmluvy. Chcem však vidieť toho notára alebo advokáta, ktorý by sa podpísal pod nemorálnu zmluvu celej navrhovanej právnej úpravy. Po prvé, možnosť vybrať si bezpečný, jednoduchý a rýchly prevod nehnuteľností cez notára, respektíve advokáta s povinným poistením. Po druhé, sprísnenie podmienok osvedčovania pravosti podpisu. Po tretie, sprísnenie zodpovednosti notárov a advokátov. Po štvrté, odbremenenie správ katastra od posudzovania občiansko-právnych aspektov zmlúv o notárovi, respektíve advokátovi s cieľom dosiahnuť podanie vkladu v pomerne krátkej dobe. Sprísnenie formy splnomocnenia pri prevodoch nehnuteľností. Potom ako notár alebo advokát spíšu zmluvu o prevode nehnuteľnosti, správa katastra sa môže sústrediť už len na súladnosť zmluvy s katastrálnym operátom, a tým pádom je možné spravodlivo žiadať, aby správy katastra tento ušetrený čas využili na rýchlejšie povolenie vkladu. Presúva sa tiež zodpovednosť na notára a advokáta, čo môže ovplyvniť rozsah uplatňovaných nárokov proti štátu reprezentovaného Úradom geodézie, kartografie a katastra Slovenskej republiky. Legalizácia totožnosti sa navrhovanou právnou úpravou nezúži len na súčasné osvedčovanie pravosti podpisu po predložení dokladov totožnosti na príslušnej matrike alebo administratívnou silou notára, ale bude výsledkom odbornej starostlivosti notára či advokáta v rámci notárskeho úkonu, teda spísanie notárskej zápisnice alebo autorizácie advokátom. Reaguje sa na zneužívanie splnomocnení. Každá plná moc sa tak dostane do notárskeho centrálneho registra a úradník, ktorý koná v písomnom konaní sa tak bude môcť oboznámiť, či skutočne splnomocnenie bolo spísané notárom a bude vylúčené pozmenenie listiny zaregistrovanej v notárskom centrálnom registri. Predkladateľ odmieta argumenty, že ide o málo podvodov, a preto netreba nič riešiť. Vzhľadom na to, že na súdoch sa nevedú štatistiky o počte určovacích žalôb, nie je možné zistiť skutočný počet chybne zavkladovaných zmlúv. Predkladateľ má ambíciu v budúcnosti riešiť kvalitnejší systém s finálnym cieľom, ktorým je materiálna publicita katastra. Za tým účelom je potrebné udržať tie prvky, ktoré sú k tomu potrebné, posudzovanie platnosti zmluvy, a prijímať opatrenia na zvýšenie bezpečnosti prevodov. Prax časom ukáže, či je udržateľné, aby prevody nehnuteľností, keď ide spravidla o miliónové hodnoty a následkom miliónových podvodov boli vykonávané bez toho, aby bol známy právnik, ktorý zmluvu spísal. Ďakujem za slovo.